SINGER เด้ง 7% หลัง “สบาย” เก็บหุ้นอีก 10.7% ราคาเฉลี่ย 27 บาท ดันถือ 15%
SINGER เด้ง 7% รับข่าว SABUY ทุ่มอีก 2.4 พันล้านบาท เข้าซื้อ “ซิงเกอร์” เพิ่มอีก 10.7% ราคาเฉลี่ย 27 บาท ส่งผลให้รวมถือสัดส่วน 15%  ซึ่งได้มาจำนวนไม่เกิน 123,351,300 หุ้น ของจำนวนหุ้นชำระแล้ว
SINGER เด้ง 7% รับข่าว SABUY ทุ่มอีก 2.4 พันล้านบาท เข้าซื้อ “ซิงเกอร์” เพิ่มอีก 10.7% ราคาเฉลี่ย 27 บาท ส่งผลให้รวมถือสัดส่วน 15%  ซึ่งได้มาจำนวนไม่เกิน 123,351,300 หุ้น ของจำนวนหุ้นชำระแล้ว
2 มี.ค. 2566

ผู้สื่อข่าวรายงานว่า วันนี้ (3 มี.ค. 66) ราคาหุ้น บริษัท ซิงเกอร์ประเทศไทย จำกัด (มหาชน) หรือ SINGER ล่าสุด ณ เวลา 10:28 น. อยู่ที่ระดับ 23.10 บาท บวก 1.60 บาท หรือ 7.44% สูงสุดที่ระดับ 23.10 บาท ต่ำสุดที่ระดับ 21.90 บาท ด้วยมูลค่าการซื้อขาย 266.11 ล้านบาท

สำหรับราคาหุ้น SINGER ปรับตัวขึ้นแรงหลังเมื่อ SABUY ประกาศว่าทางบอร์ดได้มีการอนุมัติการเข้าลงทุนในหุ้น SINGER ในราคาหุ้นเฉลี่ยไม่เกิน 27 บาท ซึ่งสูงกว่าราคาบนกระดานในปัจจุบัน
สำหรับรายละเอียด SABUY เปิดเผยว่า ที่ประชุมคณะกรรมการบริษัท เมื่อวันที่ 1 มีนาคม 2566 อนุมัติการเข้าลงทุนในหุ้นสามัญเพิ่มทุนของ SINGER เพิ่มเติมอีกจำนวนไม่เกิน 87,951,300 หุ้น มูลค่าหุ้นที่ตราไว้หุ้นละ 1 บาท ในราคาหุ้นเฉลี่ยไม่เกิน 27 บาท รวมเป็นเงินทั้งสิ้นไม่เกิน 2,374,685,100 บาท หรือคิดเป็นจำนวนไม่เกิน 10.70% ของจำนวนหุ้นชำระแล้ว ผ่านกระดานซื้อขายของตลาดหลักทรัพย์แห่งประเทศไทย
ทั้งนี้ เมื่อรวมการซื้อหุ้นสามัญของ SINGER ในครั้งแรกตามมติการลงทุนเพื่อบริหารสภาพคล่องที่ได้รับอนุมัติจากที่ประชุมคณะกรรมการบริษัทฯ ครั้งที่ 1/2566 จะทำให้บริษัทฯ มีการได้มาซึ่งหุ้นสามัญของ SINGER จำนวนไม่เกิน 123,351,300 หุ้น มูลค่าหุ้นที่ตราไว้หุ้นละ 1 บาท ในราคาหุ้นเฉลี่ยไม่เกิน 27 บาท รวมเป็นเงินทั้งสิ้นไม่เกิน 3,330,485,100 บาท หรือคิดเป็นจำนวน 15% ของจำนวนหุ้นชำระแล้ว
สำหรับจากการที่บริษัทฯ ได้มีโอกาสในการเข้าลงทุนในหุ้นสามัญของ SINGER และพบว่า SINGER เป็นผู้จำหน่ายผลิตภัณฑ์ภายใต้เครื่องหมายการค้า “ซิงเกอร์” เช่น จักรเย็บผ้า เครื่องใช้ไฟฟ้า ภายในบ้านต่าง ๆ นอกจากนี้ ยังจำหน่ายสินค้าเชิงพาณิชย์ เช่น เครื่องมือ และอุปกรณ์ทางการเกษตร ตู้เติมเงินโทรศัพท์มือถือออนไลน์ ตู้เติมน้ำมันแบบหยอดเหรียญ และเครื่องทำน้ำหวานเกล็ดหิมะ เพื่อสนองตอบต่อความต้องการของลูกค้าได้อย่างครอบคลุม และหลากหลายทั้งกลุ่มลูกค้าบ้าน และกลุ่มลูกค้าเชิงพาณิชย์ ผ่านร้านค้าปลีกซึ่งเป็นสาขาของ SINGER เอง และผ่านทางตัวแทนจำหน่ายต่าง ๆ มากกว่า 80% ของยอดขายเป็นการขายแบบเช่าซื้อ โดย SINGER ให้เช่าซื้อผ่านทางบมจ. เอสจี แคปปิตอล (SGC) ซึ่งจดทะเบียนในตลาดหลักทรัพย์แห่งประเทศไทย และ SINGER ถือหุ้น 74.92%
อย่างไรก็ตามทำให้บริษัทฯ เล็งเห็นว่าธุรกิจของ SINGER สามารถต่อยอดธุรกิจของบริษัทฯ และจะช่วยทำให้บริษัทฯสามารถผนึกกำลัง (Synergy) กับธุรกิจอื่น ๆ ของ SINGER เพื่อการขยายขอบเขตการลงทุนและกระจายการลงทุนไปยังธุรกิจอื่น ๆ ที่มีศักยภาพในการเติบโตอย่างธุรกิจรวมถึงโอกาสในการเพิ่มศักยภาพการเติบโตทางธุรกิจและขยายฐานลูกค้าของธุรกิจของบริษัทฯ ได้ บริษัทฯ จึงมีความเห็นว่าบริษัทฯ ควรเปลี่ยนแนวทางจากการลงทุนระยะสั้นตามนโยบายการลงทุนและกรอบวงเงินลงทุนตามที่ได้รับอนุมัติจากที่ประชุมคณะกรรมการบริษัทฯ ครั้งที่ 1/2566 มาเป็นการลงทุนระยะยาว